༄༅། །རྗེ་བཙུན་བླ་མ་དམིགས་པ་མེད་པའི་ཐུགས་རྗེ་ཆེན་པོ་དང་
ལྡན་པ་ལ་ཕྱག་འཚལ་ལོ། །བླ་མ་བདེ་ཆེན་འདུག་རྒྱུ་རྩྭ་རྩེ་ཙམ་མེད་པ་
འདི་སྡོད་ཚུགས་ཏེ་སྒྲུབ་པའི་ས་སྡེ་ཚུགས་པར་བྱིན་གྱིས་རློབས། བསྐྱེད་
རྫོགས་གོང་མའི་ཁ་སྐད་བཟང་ཡང༌། དང་པོ་ཆོས་ཀྱི་རྐང་མ་ཚུགས་ན་
མི་ཕན་པས། འཁོར་བ་སྡུག་བསྔལ་དུ་ཤེས་ནས་གང་བྱས་སྡུག་བསྔལ་
གྱི་སྣོན་མར་གོ་ཞིང་ཤ་བ་བཙོན་དོང་ནས་བྲོས་འདོད་ལྟ་བུའི་བློ་སྣ་ཐུང་
སྦུད་དེ་མེད་པར་དལ་ཁམ་རེ་འགའ་ནི་ཆོས། དལ་ན་སྒྲུབ། བྲེལ་ན་
བཞག རྐྱེན་ངན་རེ་བྱུང་དུས་རྒྱང་གིས་བསྐྱུར་རྒྱུའི་ཆོས་དཔེ་སེམས་འདི་
ཐར་ལམ་སྙོགས་གི་མི་འདུག ཐར་པའི་འབྲས་བུ་གང་ཡང་རུང་བ་རེ་ལ་
ཐོབ་འདོད་སྐོམ་པ་ཆུ་གདུང་ལྟ་བུའི་བསམ་པ་མེད་ན། འབྲས་བུ་ཕན་ཡོན་
མ་ཤེས་པས། ལམ་ལ་སློབ་འདོད་པ་དེ་རྒྱལ་པོའི་ངན་ཁྲལ་བཞིན་བླ་མའི་
169

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
ངོ་མ་ཆོག་པ་ཙམ་ལས་རྣམ་དག་ལམ་གྱི་དམིགས་པར་མི་འགྱུར། འཁོར་
བ་སྡུག་བསྔལ་དུ་ཤེས་ནས་དེ་ལས་བྲིས་ཏེ་ཐར་པ་གང་རུང་ཐོབ་འདོད་ཀྱི་
ངེས་འབྱུང་གི་བསམ་པ་མཚན་ཉིད་པ་རེ་རྒྱུད་ལ་མ་སྐྱེས་པར་ཐེག་དམན་
གྱི་འབྲས་བུ་ལ་རྩོགས་པ་བལྟས་ནས། རྫོགས་ཆེན་ཟེར་བའི་མཐོ་སྐད་
ལ་རེ་ནས་མིག་དེ་གཟེངས་ལྟ་སྟངས་ཅེར། སེམས་གསལ་རིག་གི་འཛིན
པ་གཅིག་མ་གསར་མས་བུ་འཛིན་པ་བཞིན། སེམས་སྒོམ་གཟུང་འཛིན་
རེ་དོགས་ཀྱིས་བཅིངས། སྟོང་ཉིད་ཀྱིས་ལྟ་བས་རྩིས་མ་ཟིན་པའི་བྱིས་
པའི་རྩེད་མོ་འདྲ་བའི་ལྟ་སྒོམ་དེས་ས་གང་ཡང་མི་ཆོད་པར་མ་ཟད་སེམས་
འཛིན་གཏད་སོ་ཅན་དེས་སླད་མའི་འཁོར་བ་རྒྱུ་འབྲས་རྒྱུད་ལ་འདྲེན་པས་
སྒོམ་དགའ་ཆེ་ན་ཁམས་གོང་མའི་ས་ལས་མི་འཕགས་པས་མགོ་མེད་
མཇུག་མེད་ཀྱི་སྒོམ་ཆེན་ལ་བཟང་རྒྱུ་མེད། ཡང་འཆི་བ་མི་རྟག་པ་འདི་
རྒྱུན་ཆགས་སུ་དྲན་ཞིང་རྒྱུད་ལ་མ་སྦྱར་ན། ཐུན་རེ་རེ་གཉིས་གཉིས་ལ་
བསམ་པས་གང་ཡང་མི་ཕན་མཛེ་པོ་རྐང་ཆད་ལག་རྡུམ་ལ་སྨན་ཐུན་རེ་རེ་
གཉིས་གཉིས་མི་ཕན་པ་བཞིན་ཡིན། འཆི་དུས་དམ་པའི་ཆོས་མ་གཏོགས་
པ་སྐྱབས་དང་གླིང་དང་མགོན་དང་དཔུང་གཉེན་སོགས་མེད་པའི་ཞིབ་
ཏུ་བསམ་ན་ཆོས་ལ་གལ་ཆུང་དུ་སོང་། ཚེ་འདིའི་ཟས་གོས་སོགས་འདི་
སྣང་ལ་རྩིས་པོ་ཆེར་སོང་། ཚུལ་འཆོས་ཀྱི་མི་སྔོན་ཇོ་མོ་བཙུན་ཚུགས་དང་
བཟང་མདོག་གིས་རང་གིས་རང་བསླུས་པས་འཆི་ཁར་འགྱོད་པ་ཆེན་པོ་
སྐྱེ་བར་འགྱུར་ཏ་རེ། ཆོས་བྱས་པ་མིས་མ་རིག་ན་མི་མགུའི་དོགས་པས་
170

ཞལ་གདམས་སྐོར།
ཆོས་ལ་ཕོ་བྱས་བྱས་མོའི་དཔའ་སྐད་སྒྲོགས་ཤིང་བླ་མ་ལ་སྒྲུབ་པའི་དམ་
བཅའ་རི་རབ་ཙམ་རེ་བྱས། ཉམས་ལེན་ཏིལ་འབྲུ་ཙམ་ཡང་མི་བྱེད་པའི་
ནག་པོའི་ཆོས་འདིས་རང་ཉིད་ངན་འགྲོར་བསྒྱུར་བ་གདོན་མི་ཟ། འཆི་
བ་མི་རྟག་པ་འཆི་དུས་ཆོས་མ་གཏོགས་གང་གིས་མི་ཕན་པར་ཤེས་བློ་སྣ་
ཐུང་སྦུད་རེ་བ་སྟེང་ནས། གཞན་དོན་དུ་རང་ཉིད་སངས་རྒྱས་ཐོབ་འདོད་
བསམ་པ་བཅོས་མ་མ་ཡིན་པ་ཞིག་རྒྱུད་ལ་སྐྱེས་ཀྱིས་བར་ཁྲིད་རིམ་ལ་
ཡར་སྐྱེད་བཏོན་ན་རང་རྒྱུད་ལ་ཡར་སྐྱེད་མེད་པར་མ་ཟད། རང་འདོད་ཀྱི་
བློ་རྩེ་གྲྭ་ཟེང་ངེ་བ་བྱས་ནས་བདག་བྱང་ཆུབ་སེམས་དཔའ་འོ་སྙམ་པ་ང་
རྒྱལ་གྱི་གོ་བ་སྐམ་པོས་མི་འོང་བས་བྱང་ཆུབ་ཀྱི་སེམས་འདི་རྒྱུད་ལ་སྐྱེས་
པའི་ཐབས་ཚད་མེད་བཞི་དང་བྱམས་སྙིང་གཉིས་བློ་ཡང་ཡང་བསྐྱངས།
བླ་མ་དཀོན་མཆོག་ལ་གསོལ་བ་གདབ། བསམ་པ་བཟང་པོ་སྐྱེ་བའི་ཕྱིར་
ཚོགས་བསགས་རྒྱ་གང་ཆེ་ནས་དགོས། ཚོགས་རིལ་མཛུབ་མོ་ཙམ་སེར་
སྣ་ཟིན་བཞིན་དུ་མཆོད། དེ་ལ་དངོས་གྲུབ་གཡག་རོ་ཙམ་རེ་འོང་རེ་བ་ཞེ་
དང་ལག་ལེན་འཛོལ། བསམ་ངན་རང་འདོད་འདི་སྡིག་སྒྲིབ་ལས་བྱུང་
བས། བཤགས་སྦྱོང་གནད་གང་ཟབ་ནས་བྱེད་དགོས། སེམས་འགྱོད་
སྡོམ་གང་ཡང་མེད་པའི་ཁ་སྟོང་ནང་ནས་མཐོལ་མཐོལ་བཤགས་བཤགས་
ཀྱིས་ཐོག་མེད་ཀྱི་སྡིག་པ་གཏན་མི་འདག བྱང་ཆུབ་ཀྱི་སེམས་འདི་སྐྱེ་
བའི་སྒོ་དུ་མ་ནས་འབད་དགོས། འདི་ནམ་རྒྱུད་ལ་སྐྱེས་ན་སྟོང་ཉིད་རྟོགས་
ཟེར་བ་དང་མི་འདྲ་རྫོགས་པའི་སངས་རྒྱས་ཀྱི་རྒྱུ་མ་ནོར་བ་ཡིན་པས་
171

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
འདི་ཕྱི་གཉིས་ཀར་འཚེངས་ཚར་བ་ཡིན་པས་སྤྱོད་ལམ་ཐམས་ཅད་དུ་མ་
བརྗེད་པར་བློ་སྦྱོང་། འདི་འདྲའི་བློ་སྦྱོང་སེམས་ཀྱི་བསམ་ལུགས་ལེགས་
ཉེས་ཙམ་ལ་བློ་སྣ་མི་ཁུགས་པར་དཀའ་སྣང་དང་འཚེར་སྣང་ཆེན་པོ་བྱས།
རྫོགས་པ་ཆེན་པོ་སོགས་བསྐྱེད་རྫོགས་བསྒོམ་སླ་སླ་མོར་བསམ་པ་ནི་ཡིད་
རྣལ་མར་མི་གནས་པ་ཡིན་པས། དེས་ན་སངས་རྒྱས་གོ་འཕང་གི་ཡོན་
ཏན་ད་རྒྱུ་གང་གིས་ཐོབ་ན་དམ་པའི་ཆོས་ཀྱིས་ཐོབ། ཆོས་རྒྱུད་ལྡན་གྱི་
གང་ཟག་ཉེས་ཟད་ཕྱག་འོས་ཡིན་པའི་རྒྱུ་མཚན་མང་པོ་ཤེས་ནས་དཀོན་
མཆོག་ལ་དད་པ་མི་འཕྲོག་པ་ཞིག་མེད་ན། ཆོས་པ་བཟང་པོ་ཡིན་ཟེར་བ་
རྣམས་ཆོས་གཞུག་མི་འཁྱོངས་པར་ཚེ་འདིའི་གཉེར་ཁ་ཇེ་ཆེར་སོང་ནས་
མི་བྱེད་དགུ་བྱེད་གཅིག་རེད་གི་འདུག་པར་རང་གཞན་ལ་མཐོང་ཐོས་མང་
བས་དེ་ན། བླ་མ་ལ་མཇལ་དཀའ་བའི་འདུ་ཤེས། ཆོས་དང་འཕྲད་དཀའ་
བའི་འདུ་ཤེས་ཀྱིས་དང་པོ་སྒོ་ཀུན་ནས་ཐོས་པ་རྒྱ་ཅི་ཆེ་ཞིག་བྱས། རང་
གཞན་གྱི་ཕྱོགས་ཞེན་སྤོང་། ཉམས་ལེན་ལ་སྒྲོ་འདོགས་ཆོད་པ་ཞིག་བྱ།
ས་གཅིག་ཏུ་སྡོད་ནས་སྒྲུབ་པའི་ས་སྡེ་ཚུགས་པ་ཞིག་བྱས་ན་དངོས་གྲུབ་
དང་ཡོན་ཏན་སྣ་རེ་སྐྱེ། དེ་ཙམ་མ་བྱུང་ན་ཐར་པའི་ས་བོན་ཡང་དག་པ་རེ་
ཐེབས། དེ་མ་ཡིན་པར་བླ་མ་མཇལ་མཇལ་དང་གདམས་ངག་ཐོབ་ཐོབ་
གྱིས་བློ་སྣ་ཚིམས། དཔེ་རུལ་ཡིག་རུལ་བྱི་བའི་ཚང་རྩ་ཙམ་གྱིས་བློ་བདེའི་
དོན་མེད་པས་བསམ་བློ་ལེགས་པར་ཐོངས། བློ་ཆོས་ལ་འགྲོ་དུས་ན་ཡར་
སྐྱེད་བཏོན་ནས། སྔ་མ་དེའི་སྟེང་བསྐྱེད་རིམ་རྣམ་པ་གསལ་ཞིང་རྣམ་དག་
172

ཞལ་གདམས་སྐོར།
དྲན་པ་ང་རྒྱལ་བརྟན་པ་གཟུང་རྣམ་ལྷར་ཤར་ཞིང༌། འཛིན་རྣམ་སྟོང་
ཉིད་དུ་དག་པའི་རིག་སྟོང་རྗེན་སེང་ངེ་བ་བྱུང་དུས་སྔ་འགྱུར་བའི་བསྐྱེད་
རྫོགས་ཟུང་འཇུག་གམ། བསྐྱེད་རིམ་ལ་རྫོགས་རིམ་གྱིས་རྒྱས་བཏབ་པ་
ཟེར་བ་དེ་ཡིན་པས་གལ་པོ་ཆེ་རེད་ཀྱང་། དང་པོ་ཆོས་ཀྱི་རྐང་ལེགས་པོ་
ཞིག་མ་སྒོམ་ཉམས་ལེན་གྱི་བྱས་མདོག་རང་རྒྱུད་ཆུད་ཟ་བ་ལས་མེད་པ་
ཡིན་པས་རྒྱུ་མཚན་ཤེས་པས་བསྐྱེད་རྫོགས་ཀྱི་དོན་དགའ་ན་ཁ་རྗེ་ཆེ། དེ་
མིན་པར་མཐོ་སྙབས་བྱས་ན་རྒྱུད་ཇེ་གྱོང་ཇེ་གྱོང་ཀོ་གྱོང་འདྲ་བར་སོང་
བ་དེང་སང་གི་སྒོམ་ཆེན་འདི་ཚོ་ལ་ལྟོས། གོ་རྒན་བདེ་ཆེན་འདི་གདམས་
ངག་ཞུ་བ་རེམ། ཉམས་སུ་ནི་མི་ལེན། བློ་སྣ་མང་། སྡོད་མི་ཚུགས། འགྲོ་
བ་དགའ། མཆེད་གྲོགས་ལ་འཐབ་འདོད། སྦྱིན་བདག་ལ་མཁོན་རྐྱེན་པ་
འདི་ཚོ་མཁའ་འགྲོ་སྙིང་ཐིག་གི་ཆོས་བདག་སྐྱེས་བུའི་ལུང་བསྟན་ལས་
ཀརྨ་དཔའ་བོའི་རིགས་ཀྱི་རྟགས་བཤད་པ་དང་མཚུངས་སོ། །ཆོས་སྨྲ་བ་ཚུལ་
ཁྲིམས་རྒྱ་མཚོས་བྲིས་པ་དགེ་བར་གྱུར་ཅིག། །།

173

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།